জল খেয়ে পুদুচেরিতে মৃত্যু ৬ জনের! সরকারের বিরুদ্ধে সরব বিরোধীরা

ওয়েব ডেস্ক : জল পান করে মৃত্যু (Death) হল ৬ জনের। চাঞ্চল্যকর ঘটনাটি ঘটেছে পুদুচেরিতে (Puducherry)। আরও বেশ কয়েকজন অসুস্থ হয়ে হাসপাতালে ভর্তি রয়েছেন বলে জানা গিয়েছে। এই ঘটনার পর পুদুচেরির অল ইন্ডিয়া এনআর কংগ্রেস সরকারের বিরুদ্ধে সরব হলেন ডিএমকে-সহ অন্যান্য সমাজকর্মীরা।

জানা গিয়েছে, গত ১০ সেপ্টেম্বর বমি ও পেটের সমস্যা নিয়ে হাসপাতালে ভর্তি হয়েছিলেন পুদুচেরির (Puducherry) অরলিনপেটের গোবিন্দসালাই ও নেলিপোথের বাসিন্দারা। এর পরেই স্থানীয়রা দাবি করেন, জল খেয়েই অসুস্থ হয়ে পড়েছেন সাধারণ মানুষ। এ নিয়ে প্রতিবাদও দেখান তাঁরা। তবে প্রথমে এ নিয়ে সরকারের তরফে কোনও গুরুত্ব দেওয়া হয়নি বলে অভিযোগ।

আরও খবর : বিনিয়োগে দ্বিধা নয়, এগিয়ে আসুন: নির্মলা সীতারামন

কিন্তু এর পরেই বেশ কয়েকজনের মৃত্যুর (Death) খবর সামনে আসতে থাকে। এর পরেই রাজ্য সরকারের বিরুদ্ধে সরব হয় বিরোধীরা। তারা অভিযোগ করেছেন, সরকারের তরফে সময়ে পদক্ষেপ করা হলে এই ধরণের ঘটনা এড়ানো যেত। এর পরেই হাতে বোতল নিয়ে স্থানীয় পূর্ত দফতর ঘেরাও করেন বিরোধীরা।

এই ঘটনায় চিকিৎসাদীন এক স্থানীয় বাসিন্দা বলেছেন, জলপানের পরেই জ্বর, বমি ও ডায়রিয়া শুরু হয়। প্রশাসনকে এই বিষয়ে জানানো হলেও, কোনও ধরণের ব্যবস্থা নেওয়া হয়নি বলে অভিযোগ করেছেন তিনি। তিনি আরও দাবি করেছেন, বর্তমানে ৪০ জনের বেশি রোগী ভর্তি রয়েছেন হাসপাতালে। কিন্তু সরকারের তরফে তাঁদের সঙ্গে কেউ দেখা করতে আসেননি। অন্যদিকে বিরোধী দলনেতা সিবা এই ঘটনায় ক্ষতিগ্রস্ত পরিবারগুলিকে ৫ লক্ষ টাকা ক্ষতিপূরণ দেওয়ার দাবি জানিয়েছেন।